b'\n_START_ARTICLE_\n\xc5\xbdeljko Jozi\xc4\x87\n_START_SECTION_\n\xc5\xbdivotopis\n_START_PARAGRAPH_\n\xc5\xbdeljko Jozi\xc4\x87 odrastao je i osnovno obrazovanje stekao u \xc5\xbdupanji. Klasi\xc4\x8dnu gimnaziju zavr\xc5\xa1io je u Zagrebu i \xc4\x90akovu, a studij jugoslavistike na osje\xc4\x8dkom Pedago\xc5\xa1kom fakultetu (danas Filozofski fakultet) upisao je 1990. godine. Od 1991. godine prelazi u Zagreb, gdje na Filozofskom fakultetu nastavlja studij kroatistike. Studij latinskog jezika upisao je 1992. godine. Od 1993. godine radi kao honorarni suradnik na Hrvatskoj televiziji u Slu\xc5\xbebi za jezik i govor sve do 2003. godine, i to ponajprije kao lektor i jezi\xc4\x8dni savjetnik, ali i kao novinar za potrebe jezi\xc4\x8dnih emisija. Kao lektor radio je i u Jutarnjemu listu. Godine 1996. diplomirao je s temom o jeziku proznih djela Ivana Kozarca (povjerenstvo: prof. dr. Marko Samard\xc5\xbeija, mentor, prof. dr. Josip Sili\xc4\x87, prof. dr. Ivo Pranjkovi\xc4\x87). U svibnju 1997. upisuje poslijediplomski studij op\xc4\x87e lingvistike na Filozofskom fakultetu u Zagrebu._NEWLINE_Od 1997. godine zaposlen je u Institutu za hrvatski jezik i jezikoslovlje kao znanstveni novak na projektu Hrvatski dijalektolo\xc5\xa1ki atlas. Godine 2001. magistrirao je s temom Fonologija govor\xc3\xa2 brodskoga Posavlja (povjerenstvo: dr. sc. Mira Menac-Mihali\xc4\x87, mentorica, dr. sc. Vida Barac-Grum, dr. sc. Mijo Lon\xc4\x8dari\xc4\x87)._NEWLINE_Godine 2005. obranio je doktorsku disertaciju Morfolo\xc5\xa1ko-naglasna poredbena analiza ikavskojekavskih \xc5\xa1tokavskih govora oko \xc5\xbdupanje i Ora\xc5\xa1ja (povjerenstvo: akademik Milan Mogu\xc5\xa1, predsjednik, dr. sc. Mira Menac-Mihali\xc4\x87, mentorica, prof. dr. Ljiljana Koleni\xc4\x87). Bio je suradnik na regionalnom me\xc4\x91ujadranskom projektu Interadria, Interreg IIA \xe2\x80\x93 Transfrontaliero Adriatico: Digitalizacija rukopisnoga rje\xc4\x8dnika Ivana Tanzlinghera Zanottija, \xc5\xa1to je rezultiralo mre\xc5\xbenim izdanjem navedenoga rje\xc4\x8dnika. Zajedno s ostalim suradnicima iz Hrvatske i Italije u nepune tri godine digitalizirao je Vocabolario di tre nobilissimi linguaggi italiano, illirico, e latino koji obase\xc5\xbee 1316 stranica rukom pisanoga teksta velikoga formata._NEWLINE_Od 2007. godine voditelj je znanstvenoga projekta Digitalna obradba hrvatske narje\xc4\x8dne gra\xc4\x91e, a od 2009. voditelj je Odjela za dijalektologiju Instituta za hrvatski jezik i jezikoslovlje. Od iste godine predsjednik je Eti\xc4\x8dkoga povjerenstva Instituta za hrvatski jezik i jezikoslovlje (do 2012. godine), kojemu je \xc4\x8dlan od 2006. godine. Od 2004. godine \xc4\x8dlan Odbora za dijalektologiju Razreda za filolo\xc5\xa1ke znanosti HAZU-a, a od 2009. \xc4\x8dlan hrvatskog odbora Europskoga lingvisti\xc4\x8dkog atlasa (ALE)._NEWLINE_Godine 2009. postaje suradnikom te koordinatorom za podru\xc4\x8dje Republike Hrvatske na projektu Finske akademije Updating the Sociology of Language in the Balkans, voditelja prof. dr. Jouka Lindstedta, Sveu\xc4\x8dili\xc5\xa1te u Helsinkiju, a od 2010. do 2012. godine poslijedoktorski je istra\xc5\xbeiva\xc4\x8d na istome projektu. Kao \xc4\x8dlan projektnog tima osmislio je sociolingvisti\xc4\x8dko istra\xc5\xbeivanje jezi\xc4\x8dnoga stanja u Bosni i Hercegovini koje je samostalno organizirao i proveo u razdoblju 2010.\xe2\x80\x932011. obi\xc5\xa1av\xc5\xa1i \xc5\xa1est sveu\xc4\x8dili\xc5\xa1nih centara u BiH (Biha\xc4\x87, Banja Luka, Tuzla, Sarajevo, Mostar \xe2\x80\x93 oba sveu\xc4\x8dili\xc5\xa1ta). Na Helsin\xc5\xa1kom sveu\xc4\x8dili\xc5\xa1tu, Odsjeku za suvremene jezike, studij West and South Slavonic Languages and Cultures, u ljetnom semestru akademske godine 2010./2011. dr\xc5\xbeao je kolegij na dodiplomskom studiju New Methods and Principles in Dialectology. U ljetnom semestru akademske godine 2011./2012. dr\xc5\xbeao je kolegij Uvod u dijalektologiju srednjoju\xc5\xbenoslavenskih jezika, tako\xc4\x91er na dodiplomskome studiju West and South Slavonic Languages and Cultures._NEWLINE_Od 2003. do 2006. sudjelovao u radu Povjerenstva za odobravanje ud\xc5\xbebenika hrvatskoga jezika pri Ministarstvu znanosti, obrazovanja i \xc5\xa1porta, a pri istom ministarstvu od o\xc5\xbeujka 2010. do o\xc5\xbeujka 2012. bio je \xc4\x8dlan Stru\xc4\x8dnoga povjerenstva za znanstveno izdava\xc5\xa1tvo. U razdoblju od 2005. do 2007. recenzent je nekoliko osnovno\xc5\xa1kolskih ud\xc5\xbebenika hrvatskoga jezika za \xc5\xa0kolsku knjigu. Bio je jezi\xc4\x8dni savjetnik i lektor medijskih ili izdava\xc4\x8dkih ku\xc4\x87a i ustanova: Hrvatska radiotelevizija, EPH, CARNet, Ministarstvo znanosti obrazovanja i \xc5\xa1porta, Masmedia, Continuum, Millenium promocija, Nova arka, Disput i brojnih drugih._NEWLINE_Od 2011. godine \xc4\x8dlan je Izvr\xc5\xa1nog uredni\xc5\xa1tva, a izvr\xc5\xa1ni je urednik Rasprava Instituta za hrvatski jezik i jezikoslovlje za broj 37. (sv. 1 i 2). Od 2012. godine glavni je urednik Rasprava: \xc4\x8casopisa Instituta za hrvatski jezik i jezikoslovlje._NEWLINE_Od 15. svibnja 2012. godine ravnatelj je Instituta za hrvatski jezik i jezikoslovlje, a od 2016. godine u drugome mandatu. _NEWLINE_U lipnju 2012. godine pokrenuo je izradbu Hrvatskoga pravopisa Instituta za hrvatski jezik i jezikoslovlje. Kao autori izabrani su institutski znanstvenici, a radna ina\xc4\x8dica postavljena je na mre\xc5\xbene stranice Instituta uz poziv na javnu raspravu koja je trajala od 15. travnja do 15. svibnja. Kona\xc4\x8dna ina\xc4\x8dica predstavljena je javnosti 27. lipnja 2013. godine i od toga je dana trajno javno dostupna na mre\xc5\xbenoj adresi pravopis.hr._NEWLINE_Od 2013. godine predava\xc4\x8d je grupe kolegija hrvatskoga jezika na prvoj Visokoj \xc5\xa1koli za komunikacijski menad\xc5\xbement Edward Bernays\xc2\xa0u Zagrebu._NEWLINE_Od 2013. godine \xc4\x8dlan je Upravnoga vije\xc4\x87a Nacionalnoga centra za vanjsko vrednovanje obrazovanja._NEWLINE_Od 2013. do 2015. godine bio je \xc4\x8dlan Stalnoga odbora za humanisti\xc4\x8dke znanosti Hrvatske zaklade za znanost ._NEWLINE_Od 2014. godine pokrenuo je posebnu manifestaciju Mjesec hrvatskoga jezika kao ravnatelj Instituta za hrvatski jezik i jezikoslovlje, a idejni je za\xc4\x8detnik te glavni i odgovorni urednik \xc4\x8dasopisa Hrvatski jezik, znanstveno-popularnoga \xc4\x8dasopisa o hrvatskome jeziku.\xc2\xa0_NEWLINE_U lipnju 2014. godine nakon provedenoga postupka izbora imenovan je docentom ju\xc5\xbenoslavenskih jezika Sveu\xc4\x8dili\xc5\xa1ta u Helsinkiju._NEWLINE_Zajedno sa svim suautorima kao idejni za\xc4\x8detnik i glavni urednik Hrvatskoga pravopisa dobitnik je najvi\xc5\xa1eg dr\xc5\xbeavnog priznanja u podru\xc4\x8dju odgoja i obrazovanja Nagrade Ivan Filipovi\xc4\x87 za znanstveni i stru\xc4\x8dni rad za 2013. godinu._NEWLINE_Idejni je za\xc4\x8detnik i urednik portala Bolje je hrvatski! na mre\xc5\xbenoj adresi bolje.hr (pokrenut 17. o\xc5\xbeujka 2015.), na kojoj su ponu\xc4\x91ene hrvatske zamjene za neke anglizme koji su se pro\xc5\xa1irili hrvatskim medijskim prostorom, a prema mi\xc5\xa1ljenju mnogih nagr\xc4\x91uju hrvatski jezik.'